

REPUBLIKA HRVATSKA

DRŽAVNI URED ZA REVIZIJU

KLASA: 041-01/19-12/1

URBROJ: 613-01-01-19-1

Zagreb, 14. siječnja 2019.

**OBAVIJEST O OBVEZI SASTAVLJANJA, DOSTAVLJANJA I OBJAVI FINANCIJSKIH IZVJEŠTAJA ZA 2018. ZA:**

* ***POLITIČKE STRANKE***
* ***NEZAVISNE ZASTUPNIKE***
* ***ČLANOVE PREDSTAVNIČKIH TIJELA JEDINICA LOKALNE I PODRUČNE (REGIONALNE) SAMOUPRAVE IZABRANE S LISTE GRUPE BIRAČA***

Prema odredbi članka 30. **Zakona o financiranju političkih aktivnosti i izborne promidžbe** (Narodne novine 24/11, 61/11, 27/13, 48/13 - pročišćeni tekst, 2/14, 96/16 i 70/17), **političke stranke, nezavisni zastupnici i članovi predstavničkih tijela jedinica lokalne i područne (regionalne) samouprave izabrani s liste grupe birača**, dužni su sastavljati i podnositi financijske izvještaje na način koji je utvrđen propisima o vođenju računovodstva neprofitnih organizacija, **neovisno o vrijednosti imovine i visini ostvarenih prihoda** (neovisnoje li vrijednost imovine odnosno godišnjeg prihoda uzastopno u prethodne tri godine manja od 230.000,00 kn na razini godine).

Prema odredbama članka 2. **Zakona o financijskom poslovanju i računovodstvu neprofitnih organizacija** (Narodne novine 121/14), na **političke stranke** odnose se odredbe o vođenju poslovnih knjiga i upis u Registar neprofitnih organizacija. Način vođenja, upis, promjena podataka i brisanje iz Registra, propisani su odredbama članaka 33. do 36. te članka 46. Zakona o financijskom poslovanju i računovodstvu neprofitnih organizacija.

***SASTAVLJANJE I PREDAJA FINANCIJSKIH IZVJEŠTAJA ZA 2018.***

**Financijski izvještaji sastavljaju se u skladu sa Zakonom o financijskom poslovanju i računovodstvu neprofitnih organizacija** (financijsko izvještavanje je propisano odredbama članka 28. do 32. navedenog Zakona).Oblik i sadržaj financijskih izvještaja i izjave o neaktivnosti, razdoblja za koja se financijski izvještaji sastavljaju te obveza i rokovi njihovog podnošenja, propisani su Pravilnikom o izvještavanju u neprofitnom računovodstvu i Registru neprofitnih organizacija (Narodne novine 31/15, 67/17 i 115/18). Skreće se pozornost da je zadnjim izmjenama navedenog Pravilnika iz prosinca 2018. (Narodne novine 115/18), **obrazac PR-RAS-NPF promijenjen**, a prvi financijski izvještaji na novom obrascu predaju se od 1. siječnja 2019. i to za izvještajno razdoblje od 1. siječnja do 31. prosinca 2018.

Financijski izvještaji za 2018. **predaju se u papirnatom obliku** **Državnom uredu za reviziju i Državnom izbornom povjerenstvu**, u roku 60 dana od isteka izvještajnog razdoblja. Rok za dostavu financijskih izvještaja za 2018. je **1. ožujka 2019., petak** (zadnji dan zaprimanja izvještaja u propisanom roku).

U nastavku se navode financijski izvještaji, obveznici sastavljanja te institucije kojima se predaju.

|  |  |  |
| --- | --- | --- |
| ***FINANCIJSKI IZVJEŠTAJI SA SASTAVNIM DIJELOVIMA*** | ***SASTAVLJAJU*** | ***PREDAJU SE*** |
| ***bilanca (obrazac BIL-NPF)*** | * ***politička stranka*** * ***nezavisni zastupnik*** | * ***Državnom uredu za reviziju*** * ***Državnom izbornom povjerenstvu*** |
| ***izvještaj o prihodima i rashodima (obrazac PR-RAS-NPF)*** | * ***politička stranka*** * ***nezavisni zastupnik*** |
| ***bilješke uz financijske izvještaje*** *(detaljna razrada i dopuna podataka iz bilance i izvještaja o prihodima i rashodima)* | * ***politička stranka*** * ***nezavisni zastupnik*** |
| ***godišnji financijski izvještaj***  ***(obrazac G-FIN-IZVJ)***  *NAPOMENA: nositelj nezavisne liste, odnosno nezavisna lista ne mogu umjesto člana predstavničkog tijela jedinice lokalne i područne (regionalne) samouprave izabranog s liste grupe birača, sastaviti ni dostaviti godišnje financijske izvještaje, jer nezavisna lista, odnosno lista grupe birača prestaje s aktivnostima nakon izbora.* | * ***član predstavničkog tijela jedinice lokalne i područne (regionalne) samouprave izabran s liste grupe birača*** |
| ***godišnji program rada i financijski plan*** | * ***politička stranka*** * ***nezavisni zastupnik*** * ***član predstavničkog tijela jedinice lokalne i područne (regionalne) samouprave izabran s liste grupe birača*** |
| ***program rada za mandatno razdoblje*** | * ***nezavisni zastupnik*** * ***član predstavničkog tijela jedinice lokalne i područne (regionalne) samouprave izabran s liste grupe birača***   *(ako nije dostavljen ranije, odnosno na početku mandata)* |
| ***izvješće o donacijama primljenima tijekom godine*** *sa specificiranim podacima o fizičkim i pravnim osobama koje su dale donacije (osobno ime, odnosno naziv i adresa), datumu uplate donacije, odnosno davanja proizvoda ili pružanja usluga bez naplate, o uplaćenom iznosu donacije, odnosno tržišnoj vrijednosti darovanog proizvoda ili usluge naznačenoj na računu koji ne podliježe* *naplati te o vrsti svake pojedine donacije* **(*obrazac IZ-D*)**. | * ***politička stranka*** * ***nezavisni zastupnik*** * ***član predstavničkog tijela jedinice lokalne i područne (regionalne) samouprave izabran s liste grupe birača*** |

Obrasci financijskih izvještaja i upute za popunjavanje objavljuju se na mrežnim stranicama Državnog ureda za reviziju (<http://www.revizija.hr/hr/stranke-zastupnici-vijecnici>-FI-OBRASCI), Ministarstva financija (<http://www.mfin.hr/hr/neprofitne-organizacije>) i FINE ([www.fina.hr](http://www.fina.hr)).

Popunjeni obrasci dostavljaju se osobno ili poštom u papirnatom obliku u Državni ured za reviziju, Tkalčićeva 19, 10 000 Zagreb (Središnji ured, e-adresa: [politicke.aktivnosti@revizija.hr](mailto:politicke.aktivnosti@revizija.hr)) ili u područne urede (adrese područnih ureda objavljene su na mrežnoj stranici (<http://www.revizija.hr/hr/kontakt/>).

Adresa Državnog izbornog povjerenstva: Visoka 15, 10 000 Zagreb ([www.izbori.hr](http://www.izbori.hr)).

***OBJAVA FINANCIJSKIH IZVJEŠTAJA ZA 2018.***

Prema odredbama članka 39. Zakona o financiranju političkih aktivnosti i izborne promidžbe, godišnji financijski izvještaji političkih stranaka, nezavisnih zastupnika i članova predstavničkih tijela jedinica lokalne i područne (regionalne) samouprave izabrani s liste grupe birača, javni su dokumenti te su ih isti dužni **objaviti na svojim web-stranicama**, **najkasnije do 1. ožujka tekuće godine za prethodnu godinu**. Iznimno, članovi predstavničkih tijela jedinica lokalne i područne (regionalne) samouprave izabrani s liste grupe birača koji nemaju svoju web-stranicu, mogu financijske izvještaje objaviti na web-stranici jedinice lokalne i područne (regionalne) samouprave u kojoj politički djeluju. Pod objavom na web-stranici smatra se objava u trajanju od najmanje 90 dana.

Političke stranke, nezavisni zastupnici te nositelji nezavisnih lista, odnosno nositelji lista grupe birača i kandidati, između ostalog, dužni su u rokovima propisanima za objavu godišnjeg financijskog izvještaja, Državnom izbornom povjerenstvu dostaviti elektroničkom poštom podatke o adresi web-stranice na kojoj su objavili godišnje financijske izvještaje ([www.izbori.hr](http://www.izbori.hr)).

***POLITIČKE STRANKE KOJE SU BRISANE IZ REGISTRA POLITIČKIH STRANAKA***

Prema odredbama članka 30. stavaka 5. i 6. Zakona o financiranju političkih aktivnosti i izborne promidžbe, u slučajevima prestanka političke stranke, politička stranka brisana iz Registra političkih stranaka dužna je sastaviti godišnji financijski izvještaj s datumom koji prethodi datumu brisanja iz Registra političkih stranaka i dostaviti ga Državnom uredu za reviziju i Državnom izbornom povjerenstvu najkasnije u roku 30 dana od dana zatvaranja računa, a navedeni financijski izvještaj potpisuje osoba koja je bila odgovorna za poslovanje političke stranke u razdoblju na koje se izvještaj odnosi.

Također, prema mišljenju Ministarstva uprave, politička stranka dužna je dovršiti sve transakcije na žiro računu i isti zatvoriti do prestanka rada političke stranke prema odredbama Zakona o političkim strankama (Narodne novine 76/93, 111/96, 164/98, 36/01 i 28/06), odnosno do pravomoćnosti rješenja o brisanju iz Registra političkih stranaka.

***PRESTANAK MANDATA NEZAVISNIH ZASTUPNIKA I ČLANOVA PREDSTAVNIČKIH TIJELA JEDINICA LOKALNE I PODRUČNE (REGIONALNE) SAMOUPRAVE IZABRANIH S LISTE GRUPE BIRAČA***

Prema odredbama članaka 8. i 30. Zakona o financiranju političkih aktivnosti i izborne promidžbe, nezavisni zastupnici i članovi predstavničkih tijela jedinica lokalne i područne (regionalne) samouprave izabrani s liste grupe birača **koji nakon isteka mandata nisu ponovo izabrani** za zastupnika u Hrvatskom saboru, odnosno za člana predstavničkog tijela jedinice lokalne i područne (regionalne) samouprave ili **im mandat prestane prije isteka vremena na koji su izabrani**, dužni su:

* **U roku 60 dana** **od dana konstituiranja novog saziva Hrvatskog sabora, odnosno predstavničkog tijela jedinice lokalne i područne (regionalne) samouprave, odnosno od prestanka mandata prije isteka vremena na koji su izabrani,** vratiti u državni proračun, odnosno proračun jedinice lokalne i područne (regionalne) samouprave:
* neutrošena financijska sredstva dobivena iz državnog proračuna, odnosno proračuna jedinice lokalne i područne (regionalne) samouprave za redovito godišnje financiranje njihove djelatnosti (*neutrošena financijska sredstva dobivena iz donacije mogu u navedenom roku donirati za opće društvene potrebe, a ako sredstva nisu donirana podliježu oporezivanju sukladno posebnim propisima*)
* novčani iznos tržišne protuvrijednosti imovine nabavljene sredstvima dobivenim iz državnog proračuna, odnosno proračuna jedinice lokalne i područne (regionalne) samouprave za redovito godišnje financiranje njihove djelatnosti (*iznimno mogu navedenu imovinu vratiti na raspolaganje Vladi Republike Hrvatske, odnosno jedinici lokalne i područne (regionalne) samouprave*).
* **U roku 6 mjeseci** **od dana konstituiranja novog saziva Hrvatskoga sabora, odnosno predstavničkog tijela jedinice lokalne i područne (regionalne) samouprave, odnosno prestanka mandata prije isteka vremena na koji su izabrani,** zatvoriti poseban račun za redovito financiranje svoje djelatnosti.
* Sastaviti financijski izvještaj s datumom koji prethodi zatvaranju posebnog računa za redovito financiranje svoje djelatnosti te ga dostaviti Državnom uredu za reviziju i Državnom izbornom povjerenstvu, najkasnije **u** **roku 30 dana** **od dana zatvaranja posebnog računa za redovito financiranje svoje djelatnosti**.

***ADMINISTRATIVNE I PREKRŠAJNE SANKCIJE***

Odredbama članaka 40. do 49. Zakona o financiranju političkih aktivnosti i izborne promidžbe, propisane su administrativne i prekršajne sankcije. O utvrđenim povredama navedenog Zakona, u okviru svojeg djelokruga, Državni ured za reviziju, između ostalog, dužan je obavijestiti Državno odvjetništvo Republike Hrvatske (nedostavljanje financijskih izvještaja i drugo).

GLAVNI DRŽAVNI REVIZOR

mr. Ivan Klešić, dipl. oec., v.r.